ྱེད་ལ། ཨོཾ་བཛྲ་ཡཀྵ་ཧཱུྃ། ཞེས་པ་བརྒྱད་རྩ་བརྒྱད་ལ་སོགས་པ་བཟླས། དྲི་མ་ཁྲུས་ཀྱི་བུམ་པ་བརྒྱད་དུ་ལྷ་བསྐྱེད་ནི་མི་དགོས། རང་རང་གི་སྔགས་བཟླས་སོ། །ཞེས་སོགས་གསུངས་པས་ཤེས་ལྡན་གཟུར་གནས་རྣམས་ཀྱི་དགོངས། དེས་ན་དེང་སང་རབ་གནས་ཀྱི་ཆོག་དཔོན་མཛད་མཁན་ཀུན་གྱིས་རས་ཁ་དོ་ལ་མ་བརྩེགས་པར་ཁྲུས་སྟེགས་དང་། མངའ་དབུལ་རེ་བྲིས། ལས་བུམ་དང་ཁྲུས་བུམ་སྟེ་བུམ་པ་གསུམ་རེ་ཅིས་ཀྱང་འབྱོར་པ་མཛད་དོ། །ལས་སླ་དང་། དབང་ཆེ་གཤེ་མོངས་ཆོས་ལ་མི་འགྲོ། སངས་རྒྱས་ཀྱིས་གསུངས་པའི་ལས་རྒྱུ་འབྲས་དྲན་པར་བྱས་ལ། བསྟན་པ་དང་སེམས་ཅན་མི་བསམ་ནའང་། རང་ངན་སོང་དུ་མི་ལྟུང་བའི་ཐབས་རེ་མཛད་དོ། །རྟེན་གྱི་གཟུངས་གཞུག་དང་། ཚ་ཚ་དང་། སྐུ་ཕྲན་ཚེགས། ལམ་ལྟ་བུར་གློ་བུར་དུ་རབ་གནས་བྱེད་དགོས་བྱུང་ན། བསྡུས་པ་འདི་བཞིན་བྱ་སྟེ། འཇམ་དབྱངས། ཚེ་དཔག་མེད། འཆི་འཇོམས་སོགས་ལྷ་གང་ཡང་རུང་བའི་སྒྲུབ་ཐབས་བསྡུས་པ་ཉམས་སུ་ལེན་པའམ། རང་ཉིད་ཧེ་རུ་ཀ་ཞལ་གཅིག་ཕྱག་གཉིས་པ་ཐུན་མཚམས་ཀྱི་ལྷག་པའི་ལྷའི་ང་རྒྱལ་དང་ལྡན་བཞིན་པས་རྟེན་ལ་ཡུངས་དཀར་ལ་སོགས་པས་བྲབ། འབྱོར་ན་གུ་གུལ་གྱིས་བདུགས། སུམྦྷ་ནི་སོགས་དྲག་སྔགས་བརྗོད། རང་གི་སྙིང་ཁ་ནས་ཁྲོ་བོ་ཁྲོ་མོའི་ཚོགས་དཔག་ཏུ་མེད་པ་སྤྲོས་ཏེ་བགེགས་བསྐྲད་པར་བསམ། བུམ་པ་བདུད་རྩིའི་གང་བས་རྟེན་གྱི་དྲི་མ་བཀྲུས་པར་མོས་པ་བྱས་ལ། ཇི་ལྟར་བལྟམས་པ། འདི་ནི་ཁྲུས་མཆོག་སོགས། ཨ་བྷི་རེ་ཀ་ཏའི་སྔགས་བཅས་བརྗོད། སྐུ་ཕྱིས་པར་བསམ་ལ། དེ་དག་སྐུ་ལ་སོགས་བརྗོད། དེ་དག་ནི་མོས་པ་ཙམ་བྱས་པས་ཆོག དེ་ནས་ཤཱུ་ནྱ་ཏཱས་རྟེན་རྣམས་སྟོང་པར་སྦྱངས། སྟོང་པའི་ངང་ལས་སེངྒེས་བཏེག་པའི་རིན་པོ་ཆེའི་ཁྲི་པད་ཟླའི་གདན་རེ་རེའི་སྟེང་དུ་བླ་མ་ཡི་དམ། ཆོས་སྐྱོང་། ནོར་ལྷ། རྟེན་ངོ་མི་ཤེས་པ་དང་། ངོ་ཤེས་ཀྱང་ཧ་ཅང་མང་དྲགས་པ་རྣམས་ཕྱོགས་གཅིག་ཏུ་ཨོཾ་ཨཱ་ཧཱུྃ་ལས་རྡོ་རྗེ་སྔོན་པོ་རྩེ་ལྔ་པ་ཨོཾ་ཨཱཿཧཱུྃ་གིས་མཚན་པ་རེ་རེ་ཡོངས་སུ་གྱུར་པ་ལས་ཐམས་ཅད་ཀྱང་རྡོ་རྗེ་འཆང་སྐུ་མདོག་སྔོན་པོ་ཞལ་གཅིག་ཕྱག་གཉིས་གཡས་རྡོ་རྗེ་དང་། གཡོན་དྲིལ་བུ་ཐུགས་ཁར་བསྣོལ་ནས་འཛིན་པ། ཞབས་རྡོ་རྗེའི་དཀྱིལ་མོ་དཀྲུང་གིས་བཞུགས་པ། དར་དང་རིན་པོ་ཆེའི་རྒྱན་ཅན། མཚན་དང་དཔེ་བྱད་ཡོངས་སུ་རྫོགས་པ་ཞེས་བརྗོད། དཀྱིལ་འཁོར་ཡིན་ན་ཧཱུྃ་ལས་འོད་ཟེར་ཕྱོགས་བཅུར་འཕྲོས་པས་འོག་རྡོ་རྗེའི་ས་གཞི། ཁོར་ཡུག་རྡོ་རྗེའི་རྭ་བ། སྟེང་རྡོ་རྗེའི་གུར་དང་བླ་བྲེ། ཕྱི་རོལ་ཐམས་ཅད་ཡེ་ཤེས་ཀྱི་མེ་རབ་ཏུ་འབར་བའི་སྲུང་བའི་འཁོར་ལོ་གྱུར་པའི་ནང་དུ་བྷྲཱུཾ་ལས་གཞལ་ཡས་ཁང་མཚན་ཉིད་ཐམས་ཅད་ཡོངས་སུ་རྫོགས་པ་ལྷ་གཙོ་འཁོར་ཐམས་ཅད་གོང་བཞིན་རྡོ་རྗེ་འཆང་དུ་བསྐྱེད། མཆོད་རྟེན་དང་། ཚ་ཚ་རྣམས་སེངྒེས་བཏེག་པའི་ཁྲི་པདྨ་དང་ཟླ་བའི་གདན་ལ། ཨོཾ་ལས་འཁོར་ལོ་དཀར་པོ་ཨོཾ་གིས་མཚན་པ་ལས་རྣམ་པར་སྣང་མཛད་སྐུ་མདོག་དཀར་པོ་བྱང་ཆུབ་མཆོག་གི་ཕྱག་རྒྱ་ཅན། ཞབས་རྡོ་རྗེའི་དཀྱིལ་མོ་དཀྲུང་གིས་བཞུགས་པ། དར་དང་རིན་པོ་ཆེའི་རྒྱན་གྱིས་བརྒྱན་པའི་སྐུ་ཅན་དུ་གྱུར་པ་དེ་འོད་དུ་ཞུ་བ་ལས་བྱུང་བའི་ཆོས་སྐུའི་མཆོད་རྟེན་ཚད་དང་མཚན་ཉིད་རྒྱན་ལ་སོགས་པ་ཡོངས་སུ་རྫོགས་པར་གྱུར་པའི་བུམ་པའི་ནང་གི་དབུས་སུ་སེངྒེའི་ཁྲི། ཤར་དུ་གླང་པོ་ཆེའི་ཁྲི། ལྷོར་རྟའི་ཁྲི། ནུབ་ཏུ་རྨ་བྱའི་ཁྲི། བྱང་དུ་མཁའ་ལྡིང་རྣམས་ཀྱིས་བཏེག་པའི་རིན་པོ་ཆེའི་ཁྲིའི་སྟེང་སྣ་ཚོགས་པདྨ་དང་ཟླ་བའི་གདན་ལ་དབུས་སུ་ཨོཾ་ལས་རྣམ་པར་སྣང་མཛད་དཀར་པོ་བྱང་ཆུབ་མཆོག་གི་ཕྱག་རྒྱ་ཅན། ཤར་དུ་ཧཱུྃ་ལས་མི་བསྐྱོད་པ་སྔོན་པོ་གཡས་ས་གནོན། གཡོན་མཉམ་གཞག ལྷོར་ཏྲཱཾ་ལས་རིན་ཆེན་འབྱུང་ལྡན་སེར་པོ་གཡས་མཆོག་སྦྱིན། གཡོན་མཉམ་གཞག ནུབ་ཏུ་ཧྲཱིཿལས་འོད་དཔག་མེད་དམར་པོ་ཕྱག་གཉིས་མཉམ་གཞག བྱང་དུ་ཨ་ལས་དོན་ཡོད་གྲུབ་པ་ལྗང་གུ་གཡས་སྐྱབས་སྦྱིན། གཡོན་མཉམ་གཞག་གི་ཕྱག་རྒྱ་ཅན། ཐམས་ཅད་ཀྱང་དར་གྱི་ན་བཟའ་དང་རིན་པོ་ཆེའི་རྒྱན་གྱིས་བརྒྱན་པ། ཞབས་རྡོ་རྗེའི་དཀྱིལ་མོ་དཀྲུང་གིས་བཞུགས་པའི་མཐར་བསྐོར་དུ་སངས་རྒྱས་དང་བྱང་ཆུབ་སེམས་དཔའ་བསམ་གྱིས་མི་ཁྱབ་པས་བསྐོར་བ་དང་བཅས་པར་གྱུར། ཞེས་དང་། གཟུངས་དང་། གསུང་རབ་རྨ་བྱས་བཏེག་པའི་རིན་པོ་ཆེའི་ཁྲི་པདྨ་དང་ཟླ་བའི་གདན་ལ་ཧྲཱིཿལས་པདྨ་ཧྲཱིཿཡིས་མཚན་པ་ལས་འོད་དཔག་མེད་སྐུ་མདོག་དམར་པོ་ཕྱག་གཉིས་མཉམ་གཞག་གི་ཕྱག་རྒྱ་ཅན། དར་དང་རིན་པོ་ཆེས་བརྒྱན་ཅིང་། ཞབས་རྡོ་རྗེའི་དཀྱིལ་མོ་ཀྲུང་གིས་བཞུགས་པ། མན་ཐང་ལྟ་བུ་ཡིན་ནའང་གོང་གསུང་རབ་བཞིན་བསྐྱེད། འོན་ཀྱང་སྐུ་ཡོད་ན་སྐུ་གཞན་དང་འདྲ་བར་བསྐྱེད་དགོས། གཞན་བསྐྱེད་ཆོག་དགོས་པ་བྱུང་ན་གོང་རྣམས་སུ་བཤད་པ་ལྟར་རིགས་འགྲོས་རྣམ་དཔྱོད་ཀྱི་སྤྱད་ནས་བསྡུས་པ་རེ་མཛད། དེ་ནས་ལྷ་ཐམས་ཅད་ཀྱི་དཔྲལ་བར་ཨོཾ། མགྲིན་པར་ཨཱཿ ཐུགས་ཁར་ཧཱུྃཿ རང་གི་སྙིང་ཁ་ནས་འོད་ཟེར་འཕྲོས་པས་རང་བཞིན་གྱི་གནས་ནས་བླ་མ་ཡི་དམ་སངས་རྒྱས་བྱང་སེམས། དཔའ་བོ་མཁའ་འགྲོ། ཆོས་སྲུང་ནོར་ལྷའི་ཚོགས་དང་བཅས་པ་ཨོཾ་བཛྲ་ས་མཱ་ཛཿ མ་ལུས་སེམས་ཅད་སོགས་ཤླཽ་ཀ་གཅིག་གི་མཐར། ས་མཱ་ཛཿ ཛཿཧཱུྃ་བཾ་ཧོཿ མང་དུ་བརྗོད་དེ་སོ་སོ་ལ་གཉིས་སུ་མེད་པར་ཐིམ། ཞེས་བརྗོད་ཅིང་བསམ། སླར་ཡང་འོད་ཟེར་འཕྲོས་པས་སངས་རྒྱས་དང་བྱང་ཆུབ་སེམས་དཔའི་ཚོགས་བསམ་གྱིས་མི་ཁྱབ་པ་མདུན་གྱི་ནམ་མཁའ་གང་བ་ཨོཾ་བཛྲ་ས་མཱ་ཛཿ ཇི་ལྟར་སངས་རྒྱས་ཐམས་ཅད་ནི། །དགའ་ལྡན་དུ་ནི་གནས་པ་ན། །ལྷ་མོ་སྒྱུར་འཕྲུལ་ལྷུམས་ཞུགས་ལྟར། །དེ་བཞིན་གཟུགས་ཅན་ལྷན་ཅིག་ཏུ། །འདི་རུ་མགོན་པོ་རྟག་བཞུགས་ནས། །བྱང་ཆུབ་སེམས་ནི་བསྐྱེད་པ་དང་། །སྦྱིན་པའི་བདག་པོའི་དོན་སླད་དུ། །བདག་གི་འབྱོར་པ་ཉིད་ཀྱིས་ནི། །ཅི་འབྱོར་པ་ཡི་མཆོད་པ་རྣམས། །མེ་ཏོག་ལ་སོགས་འདི་བཞེས་ཤིག །བདག་དང་སློབ་མར་བཅས་པ་ལ། །རྗེས་སུ་བརྩེ་བར་དགོངས་སུ་གསོལ། །ཀུན་གྱིས་འདི་ལ་བྱིན་རླབས་ཤིང་། །འདི་ཉིད་དུ་ནི་བཞུགས་པར་རིགས། །ཞེས་ལན་གསུམ་བརྗོད་ལ་ཛཿཧཱུྃ་བཾ་ཧོཿ ཡང་ཡང་བརྗོད་དེ་ལྷ་སོ་སོ་ལ་ཐིམ་པར་བསམ། ལྷ་དེ་ཐམས་ཅད་ཀྱི་དཔྲལ་བར་ཨོཾ་ལས་འཁོར་ལོ་དཀར་པོ་ཨོཾ་གྱིས་མཚན་པ། མགྲིན་པར་ཨཱཿལས་པདྨ་དམར་པོ་ཨཱཿཡིས་མཚན་པ། ཐུགས་ཁར་ཧཱུྃ་ལས་རྡོ་རྗེ་སྔོན་པོ་ཧཱུྃ་གིས་མཚན་པ། ཡང་འོད་འཕྲོས་པས་དབང་གི་ལྷ་རིགས་ལྔ་འཁོར་དང་བཅས་པ་ཨོཾ་བཛྲ་ས་མཱཿཛཿ དེ་བཞིན་གཤེགས་པ་ཐམས་ཅད་ཀྱིས་འདི་ལ་མངོན་པར་དབང་བསྐུར་བ་སྩལ་དུ་གསོལ། ཞེས་གསོལ་བ་བཏབ་པས་དབང་གི་ལྷ་རྣམས་ཀྱིས་རིན་པོ་ཆེའི་བུམ་པ་ཡེ་ཤེས་ཀྱི་བདུད་རྩིས་གང་བ་ཐོགས་ནས། ཇི་ལྟར་བལྟམས་པ་སོགས་ཨ་བྷི་རེ་ཀ་ཏའི་སྔགས་དང་བཅས་པ་བརྗོད་ཅིང་གསུང་བར་བསམ། དེ་ལྟར་ན་བུམ་པའི་ཆུས་སྤྱི་བོ་ནས་དབང་བསྐུར། སྐུ་གང་། དྲི་མ་དག ཆུ་ལྷག་མ་ཡར་ལུད་པ་ལས་ཐམས་ཅད་ལ་རྡོ་རྗེ་སེམས་དཔའ་རེ་རེས་དབུ་བརྒྱན། ཨོཾ་སརྦ་ཏ་ཐཱ་ག་ཏ་ཨརྒྷཾ། པཱ་དྱཾ། པུཥྤཾ། དྷཱུ་པཾ། དཱི་པཾ། གནྡྷཾ། ནཻ་ཝི་དྱཾ། ཤཔྟ་པྲ་ཏཱིཙྪ་སྭཱཧཱས་མཆོད། བསོད་ནམས་ཡེ་ཤེས་རབ་རྫོགས་ཤིང་། །སྟོང་པ་དང་ནི་སྙིང་རྗེའི་བདག །སྲིད་དང་མྱ་ངན་འདས་པའི་དཔལ། །རྡོ་རྗེ་འཆང་ལ་ཕྱག་འཚལ་ལོ། །སྟེང་དང་འོག་དང་བར་དག་དང་། །ཕྱོགས་དང་ཕྱོགས་མཚམས་རྣམས་སུ་ཡང་། །སྐུ་བཅས་སྐུ་ནི་མེད་པ་ཡི། །མཆོད་རྟེན་རྣམས་ལ་ཕྱག་འཚལ་ལོ། །ཆོས་སྐུ་ནམ་མཁའ་བཞིན་དུ་དབྱེར་མེད་ཀྱང་། །གཟུགས་སྐུ་འཇའ་ཚོན་བཞིན་དུ་སོ་སོར་གསལ། །ཐབས་དང་ཤེས་རབ་མཆོག་ལ་མངའ་བརྙེས་པའི། །རིགས་ལྔ་བདེ་བར་གཤེགས་ལ་ཕྱག་འཚལ་ལོ། །ཕྱག་བྱར་འོས་པ་སོགས་ཀྱིས་བསྟོད། རྡོ་རྗེ་རྩེ་ལྔ་པའི་ཕྱག་རྒྱས་ལྷ་རྣམས་ཀྱིས་སྤྱན་འབྱེད་པའི་ཚུལ་བྱས་ལ། ཀུན་མཁྱེན་ཡེ་ཤེས་སྤྱན་ལྡན་སྐྱོན་བྲལ་ཡང་། །གུས་པས་འཕགས་པའི་སྤྱན་ནི་དབྱེ་བགྱིས་པས། །ནམ་མཁའི་མཐའ་གཏུགས་གྱུར་པའི་སེམས་ཅན་རྣམས། །སངས་རྒྱས་ཡེ་ཤེས་སྤྱན་ནི་ཐོབ་པར་ཤོག །ཨོཾ་ཙཀྵུ་ཙཀྵུ་ས་མནྟ་ཙཀྵུ་བི་ཤོ་དྷ་ནེ་སྭཱཧཱ། ཡེ་ཤེས་ཀྱི་སྤྱན་རྣམ་པར་དག་པ་ཐོབ་སྟེ། སེམས་ཅན་གྱི་དོན་ལ་འཇུག་པའི་མཐུ་ཕུན་སུམ་ཚོགས་པ་དང་ལྡན་པར་གྱུར་ཅིག ཅེས་པ་ལན་གསུམ་བརྗོད། ཡེ་དྷརྨས་བྱིན་གྱི་རླབས་པའི་མེ་ཏོག་གཏོར་ཏེ། ཕྱོགས་བཅུ་ན་བཞུགས་པའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་བདག་ལ་དགོངས་སུ་གསོལ། ཇི་སྲིད་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་མི་གནས་པའི་མྱ་ངན་ལས་འདས་པའི་ས་ལ་མ་བཞག་གི་བར་དུ་རྒྱལ་བ་རྣམས་མྱ་ངན་ལས་མི་འདའ་བར་བརྟན་པར་བཞུགས་སུ་གསོལ། ཁྱད་པར་དུ་ཡང་རྟེན་འདི་རྣམས་ལ་བསྐྱེད་ཅིང་སྤྱན་དྲངས་པའི་ལྷ་ཚོགས་ཐམས་ཅད་འབྱུང་བ་བཞིའི་གནོད་པས་མ་ཞིག་གི་བར་དུ་བརྟན་པར་བཞུགས་སུ་གསོལ། བརྟན་པར་བཞུགས་ནས་བདག་དང་སྦྱིན་བདག་གི་གཙོ་བྱས་སེམས་ཅན་ཐམས་ཅད་ལ་མཆོག་དང་ཐུན་མོང་གི་དངོས་གྲུབ་མ་ལུས་སྩལ་དུ་གསོལ། ཨོཾ་སུ་པྲ་ཏིཥྛ་བཛྲཱ་ཡེ་སྭཱཧཱ། ཞེས་དང་། ཡེ་དྷརྨ་མང་དུ་བརྗོད་ལ་མེ་ཏོག་གཏོར། རྡོ་རྗེ་འཆང་རྣམས་འོད་དུ་ཞུ་བ་ལས་བྱུང་བའི་བླ་མ་ཡི་དམ་སོགས་གོང་དུ་གང་བསྐྱེད་དགོས་བྱུང་བའི་སྐུའི་རྣམ་པ་ཇི་ལྟར་བ་བཞིན་དུ་གྱུར། འོད་དཔག་མེད་རྣམས་འོད་དུ་ཞུ་བ་ལས་གཟུངས་དང་། གསུང་རབ། མན་ཐང་ལ་སོགས་པ་ཨཱ་ལི་ཀཱ་ལིའི་རང་བཞིན་གྱི་གླེགས་བམ། གཟུངས། མན་ཐང་ལ་སོགས་པ་རྣམ་པ་ཇི་ལྟར་བ་བཞིན་དུ་གྱུར། གཞན་ཞལ་བསྒྱུར་དགོས་པ་ཡོད་ན་རིགས་འགྲེ་སྦྱར་ཏེ་ཤེས་པར་བྱའོ། །དེ་ནས་གོང་བཞིན་མཆོད་བསྟོད་བྱས། རྒྱལ་མཚན་རྩེ་མོ་སོགས་དང་། ཕུན་སུམ་ཚོགས་པ་སོགས་ཀྱིས་བཀྲ་ཤིས་ཇི་ལྟར་འོས་པ་བརྗོད། ཉིན་མོ་བདེ་ལེགས་སོགས་ཀྱི་མཇུག་ཏུ་རྟེན་འབྲེལ་སྙིང་པོ་དང་། ཨོཾ་སུ་པྲ་ཏིཥྛ་བཛྲཱ་ཡ་སྭཱཧཱ། ཨོཾ་ཧཱུྃ་ཧྲཱིཿབྷྲུཾ་ཁཾ་བཛྲཱི་བྷཱ་ཝ་དྲྀ་དྡྷ་ཏིཥྛ་བྷཱུ་ཁཾ་སྭཱཧཱ། ཅེས་པ་ཡང་ཡང་བརྗོད་དེ་རྟེན་ཐམས་ཅད་ལ་མེ་ཏོག་ཁྱབ་པར་གཏོར་རོ། །དེ་དག་གིས་ནི་རབ་གནས་ཉེར་མཁོ་བསྡུས་པ་བསྟན་ཟིན་ཏོ། །རྟེན་གྱི་གཟུངས་རྫོང་ལ་མེད་ཐབས་མེད་པའི་གནོད་སྦྱིན་འཁོར་ལོ་བསྒྲུབ་ཚུལ་ཁོ་བོས་ལོགས་སུ་བྲིས་པ་ལྟར་ཤེས་པར་བྱའོ། །རབ་འབྱམས་གཞུང་ལུགས་ཇི་སྙེད་མ་གཏོགས་ཀྱང་། །རབ་དཀར་ལྷག་བསམ་དག་པས་བསྟན་འགྲོའི་དོན། །རབ་གནས་དངོས་གྲུབ་འབྱུང་བ་བཤད་པའི་མཐུས། །རབ་གཏུམ་བདུད་ཀྱི་བར་ཆད་ཞི་བར་ཤོག །དོན་གསལ་མཆོག་གི་དགོངས་དོན་མ་ལུས་པར། །བླ་མའི་ཐུགས་རྗེས་བདག་གི་རྟོགས་སམ་སྙམ། །ས་ལོའི་ཕྱག་ལེན་གསུང་རྒྱུན་གྱིས་བརྒྱན་ནས། །དད་པས་སྦྱར་བས་བསྟན་པ་དར་བར་ཤོག །འདི་བྲིས་རྣམ་པར་དཀར་བའི་དགེ་བ་དེས། །ཤེས་བརྒྱུད་སྒྲིབ་སྦྱངས་སངས་རྒྱས་ས་ཐོབ་ནས། །མར་གྱུར་འགྲོ་དྲུག་སེམས་ཅན་ཐམས་ཅད་ཀྱང་། །སྲིད་པའི་རྒྱ་མཚོ་ཆེ་ལས་སྒྲོལ་བར་ཤོག །དེ་ལྟར་རབ་ཏུ་གནས་པའི་ཆོ་གའི་རྣམ་གཞག་རྒྱས་ཤིང་ཤིན་ཏུ་ཞིབ་པར་བསྟན་པ་འདི་ནི་མདོ་སྔགས་ཀྱི་གཞུང་ལུགས་མཐའ་དག་ལ་མཁས་ཤིང་། བསྟན་པ་རིན་པོ་ཆེའི་བྱ་བ་ལ་ཁུར་གྱིས་མི་ངལ་བའི་བཤེས་གཉེན་དམ་པ་མཁན་ཆེན་སྐྱོག་པོ་དཔལ་ལྡན་བཟང་པོ་བ་དང་། མཁན་ཆེན་དབུ་དཀར་བ་ཀུན་དགའ་བཀྲ་ཤིས་སྐུ་མཆེད་ཀྱི་ཡང་ཡང་བཀས་བསྐུལ་བ་དང་། དད་ལྡན་གྱི་སློབ་མ་ཀ་བཅུ་པ་བློ་གྲོས་སེངྒེ་སོགས་ཀྱིས་ཀྱང་དྲན་བསྐུལ་བྱས་ཤིང་། རང་ཉིད་ཀྱང་ཆུང་ངུ་ཉིད་ནས་རབ་གནས་ཀྱི་ཆོ་ག་འདི། རྗེ་བཙུན་གྱི་གསུང་བཞིན་དག་པར་བྱས་ན། བསྟན་པ་དང་སེམས་ཅན་གྱི་དོན་འདི་བས་ལྷག་པ་མི་འདུག་སྙམ་པའི་དད་པ་དང་སྤྲོ་བ་གཞན་ལས་ལྷག་པ་ཞིག་ཡོད་ཅིང་། ཆོ་ག་ཐང་རེ་ཚར་བའི་རྗེས་ལ་འཇིག་རྟེན་གྱི་ཁམས་སུ་དགེ་ལེགས་ཕུན་སུམ་ཚོགས་པ་འབྱུང་ངེས་སྙམ་པའི་དགའ་སྤྲོ་ཡིད་བདེ་བ་དང་། རྗེས་སུ་ཡི་རང་སོགས་བཅོས་མིན་རེ་ངེས་པར་སྐྱེ་བ་ཅིག་ཡོད་པ་ནས། བསྟན་བཅོས་འདི་ལྟ་བུ་ཅིག་བྱ་དགོས་སྙམ་ཡང་། ལེ་ལོའི་དབང་གིས་འགྱངས་པ་ལ། གོང་གི་བསྐུལ་བ་པོ་རྣམས་ཀྱི་རྐྱེན་བྱས། རིགས་ཀྱི་བུ་ངག་དབང་བསོད་ནམས་དབང་པོ་གྲགས་པ་རྒྱལ་མཚན་དཔལ་བཟང་པོ་དང་། འཇམ་དབྱངས་བསོད་ནམས་རྒྱལ་མཚན་དཔལ་བཟང་པོ་སྤུན་དང་། རང་དང་སྐལ་བ་མཉམ་པའི་སློབ་མའི་ཚོགས་རྣམས་ལ་ཕན་པའི་བསམ་པ་དང་། བསྟན་པ་རིན་པོ་ཆེ་དར་ཞིང་རྒྱས་པ་དང་། འཇིག་རྟེན་གྱི་ཁམས་སུ་བདེ་ལེགས་ཕུན་སུམ་ཚོགས་པ་འབྱུང་བའི་རྒྱུར་གྱུར་ན་ཅི་མ་རུང་སྙམ་མི་ཤེས་བཞིན་དུ་སྤྱི་བརྟོལ་བསྐྱེད་དེ། དམིགས་པ་མེད་པའི་ཐུགས་རྗེ་དང་མཁྱེན་རབ་ཀྱི་མངའ་བདག་རྡོ་རྗེ་འཆང་དང་དབྱེར་མ་མཆིས་པ་རྩ་བའི་བླ་མ་དམ་པ་ས་ལོ་ཙཱ་བ་འཇམ་དབྱངས་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོའི་ཞབས་རྡུལ་སྤྱི་བོས་བླངས་པ། ཆོས་མེད་སྙོམས་ལས་མཁན་དཔལ་ས་སྐྱ་པ་སྔགས་འཆང་ངག་གི་དབང་པོ་ཀུན་དགའ་རིན་ཆེན་བཀྲ་ཤིས་གྲགས་པ་རྒྱལ་མཚན་དཔལ་བཟང་པོས་རབ་མྱོས་ཞེས་པ་ལྕགས་ཕོ་རྟའི་ལོ་ནག་པ་ཟླ་བའི་དུས་ཁྱད་པར་ཅན་ཚེས་བཅོ་ལྔའི་ཉིན་དཔལ་ས་སྐྱའི་ཆོས་གྲྭ་ཆེན་པོར་སྦྱར་བ་འདི་ཡོངས་སུ་རྫོགས་སོ། །ཉེས་པ་རྣམས་ས་ལོ་ཆེན་པོ་ལ་བཟོད་པར་གསོལ་ཞིང་། འདིས་བསྟན་པ་རིན་པོ་ཆེ་དར་ཞིང་རྒྱས་པ་དང་། བསྟན་འཛིན་གྱི་སྐྱེས་བུ་དམ་པ་རྣམས་སྐུ་ཚེ་བརྟན་ཞིང་ཕྲིན་ལས་རྒྱས་པར་གྱུར་ཅིག ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་རྣམ་པ་ཐམས་ཅད་མཁྱེན་པ་རྫོགས་པ་སངས་རྒྱས་ཀྱི་གོ་འཕང་མྱུར་དུ་ཐོབ་པར་གྱུར་ཅིག དེ་མ་ཐོབ་ཀྱི་བར་དུ་ས་ལམ་གྱི